DA Den Europæiske Unions Tidende C 80/14

Meddelelse om afslutning af en undersøgelse vedrørende effektiv gennemførelse af De Forenede Nationers enkeltkonvention angående narkotiske stoffer i Bolivia, jf. artikel 19, stk. 2, i Rådets forordning (EF) nr. 732/2008

2013/C 80/07

Den 20. marts 2012 offentliggjordes Kommissionens gennemførelsesafgørelse 2012/161/EU (1) om iværksættelse af en undersøgelse med henblik på at analysere virkningerne af Den Flernationale Stat Bolivias (»Bolivias«) opsigelse af De Forenede Nationers enkeltkonvention angående narkotiske stoffer (»FN's enkeltkonvention« eller »konventionen«), og om denne lovgivning gennemføres effektivt. Undersøgelsen skulle fastslå, om den særlige ansporende ordning for bæredygtig udvikling og god regeringsførelse (»GSP+ toldpræferencer«), der ydes til Bolivia i henhold til artikel 8 i Rådets forordning (EF) nr. 732/2008 (2) om anvendelse af et arrangement med generelle toldpræferencer (i det følgende benævnt »GSP-forordningen«) bør trækkes tilbage i henhold til bestemmelserne i forordningens artikel 15, stk. 2.

Undersøgelsen blev indledt efter Bolivias deponering hos generalsekretæren for De Forenede Nationer af et instrument til opsigelse af FN’s enkeltkonvention angående narkotiske stoffer den 29. juni 2011. Opsigelsen fik virkning fra den 1. januar 2012. Den 29. december 2011 anmodede Bolivias regering FN's generalsekretær om at måtte gentiltræde FN’s enkeltkonvention med et forbehold, der tillader traditionel tygning af kokablade, forbrug og anvendelse af kokablade i naturlig tilstand med kulturelle og medicinske formål for øje, anvendelse i urtete og dyrkning, handel og besiddelse af kokablade i det fornødne omfang med disse lovlige anvendelser for øje. I henhold til konventionens regler accepteredes denne anmodning, medmindre en tredjedel af de 183 deltagerstater havde gjort indsigelse senest den 10. januar 2013.

Kommissionen konstaterede, at der den 10. januar 2013 kun var 15 deltagerstater, der havde gjort indsigelse mod Bolivias gentiltrædelsesinstrument. Derfor har Bolivia atter tiltrådt konventionen. Konventionen trådte i kraft for Bolivia den 10. februar 2013.

Kommissionen undersøgte, om de bolivianske myndigheder havde ændret deres lovgivning og praksis over for ulovlig narkotika efter opsigelsen af konventionen, og om dette førte til en situation, hvor lovgivningen ikke var effektivt gennemført. Med henblik herpå sendte Kommissionen den bolivianske regering et spørgeskema. Regeringen i Bolivia besvarede nævnte spørgeskema i god tid. Kommissionen analyserede indholdet af besvarelsen og sendte en anmodning til Bolivias regering om yderligere præcisering af visse elementer i svaret. Bolivia besvarede denne anmodning i god tid med de ønskede præciseringer.

Kommissionen har også taget hensyn til andre relevante oplysninger, især de seneste rapporter fra de relevante internationale organer (Det Internationale Kontroludvalg for Narkotiske Midler (INCB) og FN's Kontor for Narkotikakontrol og Kriminalitetsbekæmpelse (UNODC)).

Undersøgelsen viste, at regler og forpligtelser i henhold til national ret stort set er forblevet uændrede efter den 29. juni 2011. Bolivia har etableret et system, hvor intern lovgivning og internationalt samarbejde er knyttet til de relevante internationale regler om bekæmpelse af produktion af, handel med og anvendelse af ulovlig narkotika. Ingen af elementerne i dette system er blevet ændret efter opsigelsen af FN’s enkeltkonvention. Den bolivianske lovgivning omfatter således fortsat konventionens bestemmelser i overensstemmelse med artikel 15, stk. 2.

Undersøgelsen viste også, at der efter opsigelsen af konventionen ikke havde fundet nogen svækkelse sted af den effektive gennemførelse af de gældende bestemmelser. Bolivia fortsatte således med effektivt at gennemføre den relevante lovgivning.

I henhold til artikel 19, stk. 2, i GSP-forordningen besluttede Kommissionen på grundlag af disse oplysninger i overensstemmelse med proceduren i artikel 27, stk. 5, i nævnte forordning, at resultaterne af undersøgelsen ikke berettiger midlertidig tilbagetrækning af GSP+ toldpræferencer for Bolivias vedkommende, og at undersøgelsen derfor afsluttes. Det bør også erindres, at Kommissionen i overensstemmelse med artikel 8, stk. 3, i GSP-forordningen fortsat skal overvåge udviklingen med hensyn til ratificeringen og den effektive gennemførelse af FN's enkeltkonvention i Bolivia og reagere herpå i overensstemmelse med gældende procedurer i GSP-forordningen, herunder om nødvendigt ved at åbne en ny undersøgelse om dette spørgsmål.

(1) EUT L 80 af 20.3.2012, s. 30.

(2) EUT L 211 af 6.8.2008, s. 1.